23.02.2018.

# ИНДЕКСИ ПОТРОШАЧКИХ ЦЕНА, јануар 2018.

Индекси потрошачких цена дефинишу се као мера просечне промене малопродајних цена робе и услуга које се користе за личну потрошњу.

Цене ових производа и услуга у јануару 2018. године, у односу на децембар 2017. године, у просеку су повећане 0,3%. Потрошачке цене у јануару 2018. године, у поређењу са истим месецом претходне године, повећане су 1,9%. У 2017. години, потрошачке цене су у просеку повећане 3,0% у односу на 2016. годину.

Посматрано по главним групама производа и услуга класификованих према намени потрошње, у јануару 2018. године, у односу на претходни месец, раст цена је забележен у групама *Рекреација и култура* (1,8%), *Храна и безалкохолна пића* (1,0%), *Транспорт* (0,3%) и у групама *Образовање* и Здравство (за по 0,1%). Пад цена забележен је у групама *Одећа и обућа* (-2,0%), *Намештај, покућство и текуће одржавање стана* и *Комуникације* (за по -0,4%) и у групи *Ресторани и хотели* (-0,2%).

Цене осталих производа и услуга нису се битније мењале.

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).